Utbetring av rv. 61 frå Møre og Romsdal grense til Naveosen starta opp våren 2005 og er venta avslutta til sommaren. Dette vil fullføre ein del utbetringar som vart gjennomførte på 1990-talet. Problemet på strekninga har i hovudsak vore svake kantar og låg bereevne og i mindre grad den geometriske utforminga. Kostnadsoverslaget er på 20 mill. kr. Det er varsla kostnadsreduksjonar på strekninga. For strekninga frå Naveosen til Bryggja vart det utarbeidd ein detaljplan etter veglova i 1980. Vågsøy kommune har nyleg bede Statens vegvesen vurdere om denne planen er tilstrekkeleg plangrunnlag for å utbetre strekninga. Hovudutval for samferdsle i Sogn og Fjordane har bede Statens vegvesen om eit notat om utbetring av rv. 61. Det vart sendt til dei i førre veke. Strekninga frå Naveosen til Bryggja er ikkje prioritert i handlingsprogrammet for øvrige riksvegar i Sogn og Fjordane i perioden 2006–2009. Kostnadsreduksjonane på strekninga Møre og Romsdal grense–Naveosen vil berre kunne finansiere ein liten del av utbetringa frå Naveosen til Bryggja. Eg vil i arbeidet mitt, her som elles, leggje avgjerande vekt på prioriteringane til Vestlandsrådet og Sogn og Fjordane fylkeskommune.